
ועדת העבודה, הרווחה והבריאות 

6.11.2006

הכנסת השבע-עשרה






נוסח לא מתוקן

מושב שני
פרוטוקול מס' 89

מוועדת העבודה, הרווחה והבריאות

שהתקיימה ביום שני ט"ו בחשוון התשס"ז (6 בנובמבר 2006) בשעה 10:00

סדר היום:   1. הצעת חוק לתיקון פקודת הבטיחות בעבודה (החלת הפקודה על מקום מסחר או 

                     מקום בו ניתן שירות לציבור), התשס"ו-2006, ח"כ שלי יחימוביץ', ח"כ מרינה 

                     סולודקין ושל ח"כ גדעון סער. פ/872

                    2. הצעת חוק לתיקון פקודת הבטיחות בעבודה (החלת הפקודה על מקום מסחר או 

                     מקום בו ניתן שירות לציבור), התשס"ו-2006, של ח"כ זבולון אורלב. 

                    (פ/ 1194), הכנה לקריאה ראשונה. 

נכחו:
חברי הוועדה:

משה שרוני – היו"ר

שלי יחימוביץ'

נאדיה חילו

וסאל טאהא

אברהם רביץ

זבולון אורלב

מוזמנים:
עו"ד חנה מזור – לשכה משפטית, משרד התמ"ת

עו"ד דבורה אליעזר – לשכה משפטית, משרד התמ"ת

ד"ר לובה פושנו – רופאה תעסוקתית, משרד התמ"ת

יובל יעקובי – אגף תקציבים, משרד האוצר

עו"ד שי סומך – ייעוץ וחקיקה, משרד המשפטים

עו"ד דארין יעקב – יועצת משפטית, משרד המשפטים

מג'ד בצר – משרד המשפטים

עו"ד בנימין חנוך – לשכה משפטית, המשרד להגנת הסביבה

עו"ד סיגל סודאי – יועצת משפטית, איגוד לשכות המסחר

עו"ד ורד ויץ – לשכה משפטית, ההסתדרות החדשה

ג'יהאד אבו עקל – מ"מ יו"ר האגף לאיגוד מקצועי

מרדכי רון – ממונה על קשרי חוץ באגף לאיגוד מקצועי, הסתדרות העובדים הלאומית

עו"ד ערן גולן – "קו לעובד"

חזקיה ישראל – התאחדות התעשיינים

יואב סרי – המוסד לבטיחות ולגהות

יניב שגב – סופר-פארם

ייעוץ משפטי: ג'ודי וסרמן; איתי עצמון

מנהלת הוועדה: וילמה מאור
רשמת פרלמנטרית: שרון רפאלי

1. הצעת חוק לתיקון פקודת הבטיחות בעבודה (החלת הפקודה על מקום מסחר או

מקום בו ניתן שירות לציבור), התשס"ו-2006, ח"כ שלי יחימוביץ', ח"כ מרינה סולודקין ושל ח"כ גדעון סער. פ/872 הכנה לקריאה ראשונה

2. הצעת חוק לתיקון פקודת הבטיחות בעבודה (החלת הפקודה על מקום מסחר או

מקום בו ניתן שירות לציבור), התשס"ו-2006, של ח"כ זבולון אורלב.

(פ/ 1194), הכנה לקריאה ראשונה.
היו"ר משה שרוני:

בוקר טוב. אני פותח את הישיבה על הצעת חוק מקום עבודה בישיבה, 2006. חברת הכנסת שלי יחימוביץ', בבקשה.

שלי יחימוביץ:

 הצעת החוק היא שלי, של ח"כ סער ושל סולודקין, ובמקביל חבר הכנסת זבולון אורלב הגיש את הצעת החוק. אני אחסוך מכם את החשיבות של החוק הזה ואת הרקע שבגללו הוא נחקק.  מדובר בהעסקה המונית בעמידה שלא לצורך ברשתות השיווק כמו סופר-פארם ואחרות. ההנמקה שהושמעה הייתה שהלקוח זכאי לכבוד ולשירות בגובה העיניים. אנחנו אמרנו שאנחנו מוחלים על הכבוד הזה ומעדיפים את כבודן של העובדות.

היו”ר משה שרוני:

 אולי צריך לחקוק חוק שגם הנבחרים ידברו בגובה העיניים. 

שלי יחימוביץ:

 יש לי אינספור הנמקות אידיאולוגיות ומוסריות על כבוד האדם ועל כבוד העובד, אבל אני אחסוך מכם את העניין הזה. אנחנו עכשיו בהכנת חוק לקריאה ראשונה, כלומר הוא עבר פה-אחד בקריאה טרומית. במקור החוק לא היה חוק נפרד אלא תיקון לפקודת הבטיחות בעבודה, וכך הוא עבר בקריאה טרומית. אלא שלבקשת התמ"ת, הודענו בקריאה הטרומית שנבצע שינויים בחקיקה, ואכן ביצענו, ואנחנו מגישים אותו עכשיו כחוק נפרד בהסכמה של התמ"ת ושל משרד המשפטים ובהיוועצות עם האוצר.

זבולון אורלב:


מה הנימוק שזה לא יהיה בפקודת הבטיחות, אלא חוק נפרד?

חנה מזור:


הסיבה היא שמפעל כהגדרתו בפקודת הבטיחות בעבודה הוא מקום שעובדים בו בני אדם עם רף סיכונים מאוד גבוה. להחיל את הפקודה על כל מקומות המסחר והשירותים, זה לא המקום הנכון. 

זבולון אורלב:

איפה כתוב שמפעל הוא מקום עם סיכונים בעבודה?

חנה מזור:

יש הגדרה בסעיף 1 לפקודת הבטיחות בעבודה שמגדירה מה זה מפעלים.

זבולון אורלב:

את יכולה לקרוא את הסעיף?

חנה מזור:


זה סעיף מאוד ארוך.

היו”ר משה שרוני:

 התמצית.

חנה מזור:

מקומות עבודה, בתי חרושת  - מקור פקודת הבטיחות בעבודה היא פקודת בתי-החרושת האנגלית שמדברת על מפעלים ועל בתי-חרושת שבהם הסיכונים הכימיים, הביולוגיים והמכניים הם מאוד גבוהים.

זבולון אורלב:

אני לא מתנגד, אני רק רוצה להבין את העניין. ההצעה שלנו הייתה שנוסף להגדרה של מפעל יתווספו גם מקומות שעוסקים במסחר. אף אחד לא ניסה להתחפש. 

חנה מזור:

זה יסיט את תשומת הלב שלנו מהמקום הנכון שבו אנחנו אמורים לפקח ולבחון למקומות עם סיכונים הרבה יותר פחותים.

שלי יחימוביץ:

 אנחנו כבר עברנו כברת דרך מאוד ארוכה והסכמנו כבר. אני לא הייתי רוצה לפתוח שוב את הדיון למה זה לא תיקון לפקודת הבטיחות בעבודה.

היו"ר משה שרוני:

אתם ישבתם עם התמ"ת.

זבולון אורלב:

כן, אני רק רציתי להבין את העניין.

שלי יחימוביץ:

הם הסירו את ההתנגדות, וועדת שרים לענייני חקיקה תמכו בתנאי שאנחנו עומדים לחוקק חוק נפרד. אז בואו לא נמציא את הגלגל מחדש.

זבולון אורלב:

אני לא ממציא, אני רק רוצה להבין את העניין.

ג'ודי וסרמן:


אני רוצה לתת תשובה נוספת לחבר הכנסת אורלב. פקודת הבטיחות בעבודה היא פקודה מאוד ארוכה, מאוד ישנה ומאוד מורכבת ומסורבלת, לא ככה כותבים חקיקה היום. בעבר נעשה תיקון בקשר למעליות שקיים בפקודת הבטיחות במפעלים ובעניין מעליות בכלל מקומות העבודה. הסתבר שזאת הייתה טעות להכניס תיקון שמתייחס למקומות אחרים בפקודת הבטיחות בעבודה. זה מסרבל, זה מקשה, זה לא נכון. לכן נכון לעשות את זה בחוק נפרד.

שלי יחימוביץ:

טיוטת הצעת החוק שמונחת כאן היא בהסכמת התמ"ת, משרד המשפטים והאוצר. גם ביקשנו מראש  הסכמות של ההסתדרות ושל המעסיקים, והם ניתנו בצירוף כמה הערות טובות בהחלט ועלו בקנה אחד עם ההערות של היועצת המשפטית של הוועדה. התיקון הראשון הוא שלא מדובר על הצעת חוק "מקום ישיבה בעבודה", אלא הצעת חוק "עבודה בישיבה". כלומר אנחנו לא מדברים על ישיבה סתמית במקום העבודה, אלא עבודה שמתבצעת תוך כדי ישיבה. זה התיקון הראשון שאנחנו מבקשים להכניס.

היו"ר משה שרוני:

חבר הכנסת אורלב, יש לך משהו להוסיף?

זבולון אורלב:

התוספת שלי היא שאני שמח שיש נוסח שמוסכם עם הממשלה, כי החרפה הזאת חייבת להיפסק כמה שיותר מוקדם. המצב היום הוא מצב לא אנושי שדורשים מעובדים לעמוד בשעת העבודה, ולכן ככל שנקצר בדיבור ונסכם יותר מהר, כך ייטב.

היו”ר משה שרוני:

 לא חרפה, אי התחשבות בעובד.

אברהם רביץ:

אני כמובן בעד החוק, שוחחתי עם שלי על כך. אבל יש כאן לוביסטים שמובילים התנגדות. רק  הבוקר קיבלתי חוות דעת מרופא תעשייתי שטוען, להגנת העובדת, שרק בתנאים - -

היו"ר משה שרוני:

שהעבודה בעמידה יותר בריאה מאשר בישיבה. 

אברהם רביץ:

- - עבודה בישיבה מזיקה ממש- -

זבולון אורלב:

היא יכולה לעמוד, החוק הזה לא אוסר לעמוד.

אברהם רביץ:

אף אחד לא מחייב אותה.

שלי יחימוביץ:

אנחנו לא מחייבים לשבת.

אברהם רביץ:

 אבל יכול להיות שיותר נוח לשבת.

זבולון אורלב:

נעביר לאותם עובדים את חוות הדעת של אותו רופא.

היו”ר משה שרוני:

 אם כל מנכ"ל במפעל היה עושה עבודה בעמידה הוא אולי היה חושב אחרת.

ג’ודי וסרמן:

אנחנו נקריא עכשיו כל סעיף. 

איתי עצמון:

הקראה:
הצעת חוק   מקום ישיבה בעבודה, התשס"ו-2006

	הגדרות
	1.
	בחוק זה,

"ישיבה בעבודה" – ישיבה תוך כדי ביצוע עבודה;

"ישיבת מנוחה" ​– ישיבה לצורך מנוחה בעת הפסקה בעבודה;

"הסכם קיבוצי" ​– כהגדרתו בסעיף 1 לחוק הסכמים קיבוציים, התשי"ז-1957;

"הפסקה בעבודה" ​– הפסקה המגיעה לעובד מכוח דין, הסכם קיבוצי, חוזה עבודה או נוהג במקום העבודה;

"מושב ראוי" – מושב במצב תקין בעל משענת גב, אשר מותאם בצורתו, מבנהו ומימדיו לעובד ולעבודה המבוצעת, וכן הדום שעליו יוכל להשעין  את רגליו בנוחיות אם אין הוא יכול לעשות כן בלי הדום;




זבולון אורלב:

לא צריכים לשנות מה שביקשה שלי, עבודה בישיבה ולא ישיבה בעבודה.

היו"ר משה שרוני:

יתוקן.

שי סומך:


הדבר המרכזי בחוק הוא אספקה של כיסא בזמן העבודה.

אברהם רביץ:

 והיתר לשבת. היא יכולה להביא כיסא מהבית. 

שי סומך:


לדעתי, זה הנושא המרכזי. לשאלה האם מותר לשבת או לא, מתייחסים בעקיפין.

שלי יחימוביץ:

לא בעקיפין, אנחנו נתייחס אליה במישרין בתיקונים.

היו”ר משה שרוני:

 אם הייתה לך קצת סבלנות היית שומע את זה בסוף.

שי סומך:

אני מכיר את הנוסח. אני מתייחס לשם החוק כרגע.

היו”ר משה שרוני:

 אתה לא מכיר את התיקונים.

זבולון אורלב:

אולי תאמר קודם מה אתה מציע, ואחרי זה תנמק. מה אתה מציע?

שי סומך:

מקום ישיבה בעבודה. הדבר המרכזי בחוק הוא אספקה של מקום ישיבה.

ג’ודי וסרמן:

אולי אספקת מקום ישיבה בעבודה.

שי סומך:

אפשר. אבל מקום הישיבה הוא מה שניתן כאן, ובעקיפין מתייחסים לשאלה האם מותר לשבת או לא. זאת לא השאלה המרכזית בחוק; השאלה המרכזית היא שצריך לספק את הכיסא.

היו”ר משה שרוני:

 יהיה גרוע מאוד אם נקבע לכל מקום עבודה איפה יהיה כיסא. אבל לא יכול להיות שקופאית צריכה לעמוד. נקודה. עוד לא ראיתי דבר כזה, שקופאית צריכה לעמוד דום כל הזמן.

זבולון אורלב:

אני מציע שלעניין שם החוק נחזור בסוף. הוא אומר שעיקר החוק הוא לספק כיסא.

שלי יחימוביץ:

זה לא לספק כיסא. כי יכולה להיות ערמה מוערמת של כיסאות בזווית המקום, וכך הוא יספק כיסא 

זבולון אורלב:

שי אדם ישר, הוא אמר את זה.

היו"ר משה שרוני:

זה כמו לספק קומקום בלי חוט לעובדים.

אברהם רביץ:

 צריך לספק כיסא מתאים בגובה המתאים. 

שלי יחימוביץ:

 זה כתוב בחוק.

איתי עצמון:

המשך הקראה: 

"עמדת עבודה קבועה" – מקום פיסי של עד שני מטרים מרובעים, שייוחד לעובד על ידי המעסיק לצורך ביצוע עיקר עבודתו;

שלי יחימוביץ:

הערה שקיבלנו בעניין הזה היא למה להגביל את המקום למקסימום של שני מטרים רבועים.

זבולון אורלב:


 כלומר זה יכול להיות גם 10 סנטימטר?

שלי יחימוביץ:

 לא. אולי 3 מטרים רבועים?

זבולון אורלב:


 כתוב: "מקום פיסי עד 2 מטרים".
ורד ויץ:


לפי ההגדרה הזאת, קובעים גודל מקסימום. הרי אין כוונה לאסור על מעסיק לתת מקום עבודה קבוע יותר גדול. 

זבולון אורלב:


 חשבתי שצריך לקבוע שטח מינימום.

ורד ויץ:

ההגדרה הזאת נחוצה ומשרתת את סעיף 2(ב)(2), אז ככל שהתנאי הזה בחזקה יישאר, אם יהיה צורך אפשר להכניס את ההגדרה של עמדת עבודה קבועה לסעיף הזה ובשבילו בלבד, ולא בתור הגדרה כללית לעמדת עבודה קבועה, כי אין עניין להגביל עמדת עבודה קבועה.

ג’ודי וסרמן:

זה רלוונטי רק ככל שמשתמשים בעמדת עבודה קבועה. אם לא משתמשים זה לא רלוונטי, ואין עניין להגביל.

שלי יחימוביץ:

 שלא יפחת.

אברהם רביץ:

 האם פרקטית מישהו בדק כמה צריך? כשבונים בית כנסת אומרים שצריך מטר לאדם. אז מספיק רק מטר בשביל להתפלל, אבל אולי צריך להסתובב.

שלי יחימוביץ:

 זה בודק צפיפות, זה משהו אחר לגמרי.

דבורה אליעזר:


הכוונה של החזקה הזאת היא לקבוע חזקה בקשר לעמדות קבועות וקטנות. כי יש חזקה אחרת שמדברת על הפעולות הנדרשות מן העובד בכל עמדת עבודה, לא רק בעמדת עבודה קבועה. גם פה ההתייחסות הייתה לביצוע עבודות בעמדה קבועה וקטנה. אפשר להגדיר את זה אחרת, אולי להרחיב את השני מטר, צריך לבדוק את זה בפועל. לא התכוונו לפחות לשני מטרים.

זבולון אורלב:

מה המינימום הנדרש לעובד, לדעתכם במשרד התמ"ת?

קריאות:


- - -

ג’ודי וסרמן:

פשוט נוריד את ההגדרה.

שלי יחימוביץ:

 מישהו מתנגד להורדה של הפסקה האחרונה ב- 1?

זבולון אורלב:


 רק להוריד את המילים "עד שני מטר מרובע".

ג'ודי וסרמן:


אז לא צריך את ההגדרה כי זה מופיע ב- 2(ב)(2). 

ורד ויץ:


אם יורדו המילים: "עד שני מטרים מרובעים" זה ישרת את המטרה.

שלי יחימוביץ:

 בסדר. "מקום פיסי שייוחד לעובד על ידי המעסיק לצורך ביצוע עיקר עבודתו.

סיגל סודאי:


אני מלשכת המסחר. לגבי הגדרת "מושב ראוי", ההדום. 

היו”ר משה שרוני:

הכי הגיוני שנכתוב: "מושב כמו למנכ"ל המפעל".

סיגל סודאי:

לפחות שתהיה תוספת לגבי ההדום, כמו: "לפי בקשת העובד". 

ג’ודי וסרמן:

לא. 

שלי יחימוביץ:

 אולי גם הכיסא יהיה לפי בקשת העובד?

סיגל סודאי:

לא. כי בהדום הרבה פעמים לא משתמשים, זאת סתם הוצאה מיותרת אם מחייבים את זה מראש. אז לפחות לפי בקשת העובד. 

ג’ודי וסרמן:

בפקודת הבטיחות בעבודה שחלה על מפעלים יש התייחסות גם להדום. זאת בעצם העתקה של הוראה בפקודת הבטיחות בעבודה. אנחנו לא חושבים שצריכים לצמצם את זה.

ורד ויץ:

אם ישונה השם וידובר בחוק עבודה בישיבה, ההגדרה הראשונה תהיה עבודה בישיבה, וההגדרה תצטרך להיות מן הסתם "ביצוע עבודה בישיבה". צריך להתאים את זה.

זבולון אורלב:

זה קשור לשם, נצטרך לחזור לזה בסוף.

איתי עצמון:


הקראה: 
	מקום ישיבה במהלך העבודה
	2.
	(א)
	בעבודה שביצועה הרגיל מאפשר ישיבה, יעמיד המעסיק לרשות העובד מושב ראוי;

	
	
	(ב)
	לענין סעיף קטן (א), חזקה כי ביצועה הרגיל של העבודה מאפשר ישיבה, אם התקיים אחד מאלה:

(1) מרבית הפעולות הנדרשות מן העובד ברוב שעות העבודה מאפשרות לעובד הזדמנות סבירה לשבת בלי שתופרע העבודה;

(2) העבודה ניתנת לביצוע בעמדת עבודה קבועה, בישיבה על כיסא מתנענע או על כיסא מוגבה;
(3) מרבית הפעילות הנדרשת מהעובד ברוב שעות העבודה אינה  מחייבת תנועה מתמדת כגון התכופפויות והזדקפויות תכופות, הליכה, ריצה או קפיצה.


היו"ר משה שרוני:

 יש הערות על זה?

זבולון אורלב:

איפה ההבטחה שמעסיק יאפשר לעובד לשבת? בכל הסעיף הזה לא עולה הדבר הבסיסי שלשמו, לדעתי, הצענו את החוק.

סיגל סודאי:

החזקות אומרות את זה. ברגע שמתקיימת החזקה- -

זבולון אורלב:

מי קובע? בחוק הבטיחות קובע המפקח המחוזי. מי קובע פה?

שלי יחימוביץ:

 זה מתקשר להערה של החזקה. על כך יש הערה על מי מוטלת החובה להוכיח שאפשר לשבת בזמן העבודה על המעסיק או על העובד?

מרדכי רון:

בהצעת החוק הזאת אין שום התייחסות לזכויותיהם של עובדי קבלני כוח אדם. מחובתו של המעסיק בפועל וגם של קבלן כוח אדם היא לדאוג ליישום החוק. מה שיקרה הוא שהם יזרקו את האחריות זה על זה. המעסיק בפועל יגיד שזאת לא בעיה שלו, אלא של קבלן כוח האדם.

היו”ר משה שרוני:

אנחנו נתייחס גם לזה.

זבולון אורלב:

לדעתי, צריך להוסיף בהגדרות את אותו פונקציונר שיש בפקודת הבטיחות שהוא הקובע. זה יכול להיות גם אדם ארצי, ואפילו רצוי שזה יהיה אדם ארצי ולא מחוזי כי מדובר ברשתות ארציות. מי שקובע את החזקה הוא אותו אדם מקצועי במשרד התמ"ת. צריך להיות פונקציונר במשרד הרווחה כמו שיש בפקודת הבטיחות. 

היו”ר משה שרוני:

 תשאל את משרד התמ"ת אם יש להם עובדים.

זבולון אורלב:

זאת קביעה של אדם אחד פעם אחת ב- 10 שנים. זה לא עניין של כוח אדם. זה לא אדם שצריך להתרוצץ במקומות.

ג’ודי וסרמן:

אבל סופר-סל זה דגם, יש גם חנויות פרטניות- -

שלי יחימוביץ:

יש חנויות בגדים, שיש בהן מוכרת אחת בלי כיסא.

זבולון אורלב:

מדובר בסדר של אנשים. לא כל אדם הוא מקצוע בפני עצמו. זה לא בדיוק המפעל שיש בו מכונות שונות, ששם צריך מפקח מחוזי, ואין מכונה אחת דומה לשנייה. פה מדובר במסחר, ולכן צריך לקבוע שאותו מפקח ארצי או מישהו אחר צריך לקבוע את החזקה כדי למנוע את הוויכוחים בין העובד שנתון למרות הבעלים. הבעלים יאמרו לו שאם הוא בעל החזקה, והוא יחליט ככה, לך הביתה.

שלי יחימוביץ:

 אתה מתכוון לאדם ארצי במקום העבודה או לאדם ארצי מטעם התמ"ת?

זבולון אורלב:

מטעם התמ"ת. 

שלי יחימוביץ:

 אז אנחנו מדברים על אותו דבר.

זבולון אורלב:


 להוסיף אותו בהגדרה ולקבוע בסעיף 2 לעניין חזקה לדעתו של אותו בעל תפקיד "כי ביצועה הרגיל של העבודה מאפשר ישיבה אם יתקיימו התנאים האלה והאלה".

ורד ויץ:

אין לי התנגדות כמובן שזה יהיה מפקח על העבודה מטעם התמ"ת. אבל אפשר לעשות את זה אחרת ולחסוך את העניין הזה של המפקח, כי אני מבינה שיש בעיה עם זה. אפשר לקבוע שהעבודה אפשרית בישיבה, אלא אם כן הוכיח המעסיק אחרת – להפוך את נטל ההוכחה. 

זבולון אורלב:

יבוא בעל הרשת ויגיד לקופאיות החלשות האלה, תפסיקו לקשקש עם החזקות האלה, אתן תגידו שזאת החזקה, אם לא – תלכו הביתה. אנחנו מדברים על עובדים חלשים- -

ורד ויץ:

המעביד צריך להוכיח. כשזה מנוסח בצורה כזאת אתה כבר קובע את החובה במסגרת החוק. אם הוא ירצה להוכיח שהוא לא חייב לספק- -

זבולון אורלב:


 אני לא רוצה להיות יותר צדיק מההסתדרות.

דבורה אליעזר:

הממשלה מתנגדת לאכיפה פלילית בנוגע לחוק הזה. 

היו”ר משה שרוני:

 הסכמנו לזה, שזה לא יהיה פלילי.

דבורה אליעזר:

"הצבת מפקח עבודה" – אם כבר עושים פיקוח אז זה חוק הפיקוח ונצטרך - - -אפשר להוסיף לסעיף א' ש"בעבודה של ביצוע רגיל המאפשרת ישיבה יעמיד המעסיק לעובד מושב ראוי, וכן לא ימנע או לא יאסור על העובד לשבת במהלך העבודה, כאמור", וב-ב' לקבוע את החזקות. זה ימנע סכסוך בין העובד לבין המעביד.

זבולון אורלב:

מי קובע שזה מאפשר ישיבה?

ג’ודי וסרמן:

זה מצוין. להפוך את הנטל.

דבורה אליעזר:

בקשר לצעדים לטובת העובד אנחנו הצענו פיצוי לדוגמה, שזה משהו שלא נקבע עד עכשיו במפורש בחקיקה, מעבר לטיפול שהיה בשנה שעברה בחוק עבודת נשים. זה פיצוי שלא תלוי בנזק שנגרם לעובד, וזה יגיע עד 20 אלף שקל, ובנסיבות חמורות עד 200 אלף שקל כדי לעודד את העובדים להגיע לערכאות.

ערן גולן:


אני מקו לעובד. אני רוצה להסכים עם חבר הכנסת אורלב – חייבים להטיל את החזקה על המעביד להוכיח שאי אפשר לעבוד בישיבה, ואם העובד רוצה להוכיח אחרת הוא חייב באישור של מפקח ארצי. כל דרך אחרת שמחייבת את העובד להגיע לבית-משפט מול המעביד נידונה לכישלון מראש. 

בנוגע לפיצוי לדוגמה, לדעתי, אין בסעיף הזה הרבה. כבר היום יש סעיפים בחוקי עבודה שאפשר להטיל עונשים על מעבידים, כמו בחוק הגנת השכר ופיצוי על הלנת שכר. בתי הדין לעבודה לרוב נמנעים להטיל כאלה הפיצויים. אלא אם יהיה כתוב בפירוש שיהיה פיצוי קצוב ללא שום שיקול דעת של בית הדין, סעיף כזה שמטילים קנס עד 20 אלף, 200 אלף או עד 2 מיליון לא ישנה בהרבה את המצב.

שלי יחימוביץ:

 אז  נהפוך את החזקה. מוסכם עלינו?

ג’ודי וסרמן:

החזקה תהיה הפוכה - חובת המעביד להוכיח שאי-אפשר לשבת במקום העבודה. אני אכניס את זה לסעיף 2(ב).

סיגל סודאי:

כמו בסעיף הזה, ברור שהחזקה היא במילא על המעביד, אבל אם אתם רוצים לעשות את זה בצורה מפורשת- -

ג’ודי וסרמן:

נעשה את זה בצורה יותר מפורשת.


לעניין הערה הנוספת של חבר הכנסת אורלב לעניין הזכות של העובד לשבת, מה הצד שלך, דבי, בעניין הזה?

דבורה אליעזר:

חשבתי שאפשר להוסיף בסיפא של סעיף 2(א): "וכן המעביד לא ימנע מעובד לשבת במהלך העבודה, כאמור".

זבולון אורלב:

נכון. זה גם מחזק.


במצב הזה שהפכנו את החזקה המעסיק צריך להוכיח שאי-אפשר לעשות את העבודה הזאת, אלא בעמידה רצופה. למי הוא צריך להוכיח?

סיגל סודאי:

לבית משפט. 

ערן גולן:

אבל בינתיים הוא לא ישנה את ההתנהגות שלו. יש עובד שלא נותנים לו לשבת. המעסיק אומר: אני יודע שאני חייב לתת לך לשבת, אבל אני לא נותן לך לשבת. הם יגיעו לבית משפט, ובית המשפט צריך להוכיח את החזקה כשמדברים על עובדי קבלן שמרוויחים שכר מינימום. זה מה שאת אומרת.

סיגל סודאי:

יש לך כאן פיצוי של עד 200 אלף ₪- -

זבולון אורלב:

אני הבנתי שהחוק אומר שזכותו הבסיסית של כל עובד בישראל היא לשבת בזמן העבודה, אלא אם המעסיק מוכיח שזה שונה. נקודת המוצא היא קודם כל שהעובד יושב.

ערן גולן:

ואני אומר שהוא לא יוכיח בבית-משפט. הוא יהיה חייב לקבל לצורך ההוכחה את האישור של המפקח הארצי ממשרד התמ"ת. 

שלי יחימוביץ:

דבי טוענת שאז זה מוביל אותנו לסנקציה פלילית.

דבורה אליעזר:

המפקח יקבע, והם לא יעשו כן, אז מה יעשה המפקח?

ערן גולן:

זה אומר שאוטומטית בבית הדין לעבודה המעביד יצטרך להסביר למה הוא פעל בניגוד לכך.

היו"ר משה שרוני:

הבנו את הקו שלך.

ורד ויץ:

מה שעורך דין גולן אומר הוא נכון, לצערנו הרב, לגבי חוקי עבודה רבים שאינם מבוצעים, ויש קושי באכיפה שלהם.

זבולון אורלב:

אלה חוקי ההגנה על העובדים.

ורד ויץ:

בוודאי. אני מדברת על חוק שכר מינימום – כל חוקי המגן. אתה מחפש את הדרך לאכוף מידית על המעסיק. לצערי, אני לא יודעת לתת את הפתרון, אבל אפשר למשל להוסיף בסמכויות בית הדין ליתן צו "עשה".

ג’ודי וסרמן:

העובד לא ילך לבית הדין לעבודה כדי לקבל צו "עשה" נגד המעביד שלו. 


דבי, הכרעת ביניים של המפקח בלי סמכויות פליליות.

דבורה אליעזר:

הכרעת ביניים לא תהיה, אנחנו מתנגדים לזה. 

ג’ודי וסרמן:

 רק להכריע אם זה סוג עבודה שאינו מאפשר ישיבה. 

דבורה אליעזר:

יש לנו עוד 17 חוקי עבודה להוכיח, שהם לא פחות חשובים מזה.

זבולון אורלב:

שר התמ"ת לא רוצה בכל זאת לתת משהו כדי לפקח על זה? 

דבורה אליעזר:


שר התמ"ת מאוד רוצה לקבוע בחקיקה את הזכות הזאת, אבל הוא נותן כלי חשוב לעובד - -

זבולון אורלב:


הוא לא רוצה לפקח על זה, הוא רוצה לעצום עיניים?

דבורה אליעזר:


שר התמ"ת לא עובד לבד, הוא עובד יחד עם משרדים אחרים בממשלה.

זבולון אורלב:


אנחנו מקיימים הבטחות. היא התחייבה בשמי, ואני מקבל את ההתחייבות שאנחנו נתאם. אני לא התחייבתי פה, אבל אם התחייבת אני מקבל את זה. אבל דעי לך, שבקריאה שנייה ושלישית יקומו חברי כנסת ויגישו הסתייגויות. לכן אני מציע למצוא נוסח שלא יהיו עליו הסתייגויות. הכנסת הזאת היא כנסת חופשית- -

שלי יחימוביץ:

 הלוואי היא הייתה כנסת חופשית.

סיגל סודאי:

זה לא מעשי בכלל, כי זה כל המסחר והשירותים.

חנה מזור:

אנחנו מסיטים את הפעולה האמיתית של מפקח עבודה ראשי לכיוונים הרבה יותר פחותים. 

זבולון אורלב:


 מה פחוּת?

חנה מזור:

אני חוזרת למה שאמרתי קודם: רף הסיכונים במקומות המסחר והשירותים הוא שונה מאשר בכל המפעלים האחרים. 

קריאה:

שם יש סכנת חיים, כאן- - 

שלי יחימוביץ:

 אני מסתפקת בהיפוך החזקה.

שי סומך:

התפיסה של התמ"ת היא שחוקי בטיחות בעבודה מטפלת בסכנת חיים בנושאים של פיקוח נפש וכוח האדם הוא מוגבל, הם יאמרו את זה טוב יותר ממני. אם כוח האדם יוסט מהנושאים שהם מטפלים בהם היום לנושאים חשובים מאוד, שהם עדיין לא פיקוח נפש- -

היו"ר משה שרוני:

סיכמנו, אדוני.

זבולון אורלב:

חבר הכנסת שרוני מלמד פה את כל פקידי הממשלה שמי שמחוקק זה הכנסת. אי-אפשר לבוא לכנסת ולהגיד שיש X כוח אדם ולא מעניין אתכם מה שנחוקק. זה מה שהוא אומר לך, והוא אומר נכון- - - אני מקבל את מה שאתם אומרים.

מרדכי רון:

בהצעה שהגשנו סברנו שלפני הפנייה לבית הדין לעבודה אולי יש מקום לקבוע שהעובד יפנה - - 

היו"ר משה שרוני:

אתה ממהר כל-כך? אתה יודע מי ממהר – החתן לספור את הצ'קים.

יואב סרי:


מהמוסד לבטיחות ולגהות. בחלק מתקנת יש תוספת, ואז כתוב: "העבודות שאפשר לעבוד בהן בישיבה". אני מציע את התוספת הזאת. ואז כשמכניסים את מספר העבודות שלגביהן אין ויכוח.

היו"ר משה שרוני:

הבנו אותך.

איתי עצמון:

הקראה:

	מקום ישיבה במהלך ההפסקה 
	3.
	(א)
	מעסיק יעמיד לרשות עובדים, בשעת הפסקה בעבודה, כסא או ספסל מתאים, בעלי משענת גב, במספר מספיק ובמצב תקין לצורך ישיבת מנוחה.

	
	
	(ב)
	האמור בסעיף קטן (א) לא יחול לגבי מעסיק שהעמיד לרשות העובד מושב ראוי כאמור בסעיף 2.


שלי יחימוביץ:

 כאן טעינו כי המשמעות של הסעיף הזה היא שאם יש לעובד כיסא בזמן העבודה, לא יהיה לו כיסא בזמן המנוחה. צריך להוריד את זה. 

זבולון אורלב:


 סעיף קטן (ב) צריך להימחק.

איתי עצמון:

הקראה:

	סמכות שיפוט ותרופות
	4.
	(א)
	לבית הדין לעבודה תהא סמכות ייחודית לדון בהליך אזרחי בשל הפרת הוראות סעיפים 2 ו-3, והוא רשאי:

	
	
	
	(1) לפסוק פיצויים, אף אם לא נגרם נזק של ממון, בשיעור שייראה לו בנסיבות הענין;

(2) ליתן צו מניעה או צו עשה לתיקון ההפרה.
(3) לפסוק פיצויים שאינם תלויים בנזק (בסעיף זה- פיצוי לדוגמא) שלא יעלו על עשרים אלף (20,000) שקלים חדשים. ואולם, רשאי בית הדין לעבודה לפסוק פיצוי לדוגמא שלא יעלה על מאתיים אלף (200,000) שקלים חדשים בהתחשב בחומרת ההפרה או בנסיבותיה. 


ג’ודי וסרמן:

בסעיף 4(א)(3) אני מבינה שהתמ"ת מציע פיצויים עונשיים שזאת חלופה לפיקוח של משרד התמ"ת.

דבורה אליעזר:

אנחנו סבורים שהפיצויים האלה ירתיעו מעסיקים מלהפר את החוק. המונח "פיצוי לדוגמה" נלקח מדיני נזיקין כאשר בפסק דין שנפסק לאחרונה בית-המשפט העליון אמר שהוא בא להעניש על התנהגות שאינה ראויה, ובכך לבטא סלידה ממנה. אנחנו בהחלט חושבים שבית הדין יעשה שימוש בכך.

זבולון אורלב:

בסדר גמור.

ג’ודי וסרמן:

מי יגיש את התביעה, העובד?

דבורה אליעזר:

אנחנו נותנים את זכות התביעה גם לעובד. 

שלי יחימוביץ:

 אז אולי נוריד את הסכמת העובד.

סיגל סודאי:

כל איגוד קיקיוני יכול עכשיו להגיש תביעות אם אתם תעשו דבר כזה.

איתי עצמון:


הקראה:

	זכות תביעה
	5.
	תובענה בשל הפרת הוראות סעיפים 2 ו- 3 יכול שתוגש בידי ​– 

(1) העובד;
(2) ארגון העובדים היציג באותו מקום עבודה, ובאין ארגון עובדים כאמור – ארגון העובדים שהעובד חבר בו;
(3) ארגון העוסק בזכויות בעבודה אף אם אינו ארגון עובדים, ובלבד שהעובד הסכים לכך.



ג’ודי וסרמן:

אתם מצפים שהעובד יגיש תביעה נגד המעביד שלו על פיצוי מכיוון שהוא לא העמיד לרשותו כיסא. אנחנו יודעים שעובדים לא יגישו תביעות נגד המעבידים, לכל היותר כשיסתיימו יחסי עובד ומעביד, אז הוא יגיש תביעה. בעצם אנחנו לא מגינים כל-כך על העובדים בשעת העבודה. 

ראיתי שבסעיף 5 אתם מאפשרים זכות תביעה גם בארגון עובדים או ארגון העוסק בזכויות אנשים, אבל רק בהסכמת העובד. אז גם כאן עובד לא ייתן הסכמתו להגיש תביעה כנגד המעביד כי מחר הוא ימצא את עצמו בחוץ.

שלי יחימוביץ:

אז אולי נוריד את "בהסכמת העובד"?

ערן גולן:

יש כפל בין סעיף קטן 1 לבין סעיף קטן 3. אם בית הדין יכול לפסוק פיצויים אם לא נגרם נזק של ממון, ואז בסעיף 3 אומרים "אינם תלויים בנזק" - -

ג’ודי וסרמן:

שם נגרם נזק, אבל לא נזק של ממון. 

ערן גולן:

בבתי הדין לעבודה עוד פחות מבתי-המשפט הרגילים יש נטייה לתת פיצוי של נזקים שהם לא נזקים של ממון. גם נזקים של ממון הם לא מפוצים. אני לא בטוח שהאכסניה המתאימה לכך זה נזק נפשי.

זבולון אורלב:

מה זה גורע?

ערן גולן:

פשוט יש כפל.

זבולון אורלב:


 זה בקריאה שנייה ושלישית.

ערן גולן:


דבר שני, אולי אפשר לתת קריטריונים בנוגע לארגון שעוסק בזכויות בעבודה, שהפעילות של הארגון הייתה כמה שנים קודם. כשמתנים את הסכמת העובד זה מחליש לחלוטין- - -

שלי יחימוביץ:

 נוריד את ההסכמה של העובד, אבל נוסיף קריטריונים מגבילים לארגון שזכאי לקבוע.

סיגל סודאי:

אבל אם יהיה סכסוך הארגון יבקר במקום העסק ויחשוב שזה לא עומד בקריטריונים של החוק, והוא יגיש את התביעה. 

דבורה אליעזר:

לדעתי, יש לנו כאן בעיה כי אנחנו לא רוצים להחליש ארגוני עובדים קיימים- -

היו"ר משה שרוני:

הארגונים כל-כך חזקים?

דבורה אליעזר:

לא. אבל אנחנו לא רוצים להחליש אותם עוד יותר. לתת את הזכות לארגון שעוסק בזכויות עובדים, אבל הוא לא ארגון עובדים, בלי שתהיה הסכמה של העובד כשהארגון לא מייצג את העובד באופן טבעי, אלא רק אם הסכים לכך, זה מאוד בעייתי. מי שאמור לייצג את העובד באופן כללי זה ארגון עובדים.

שלי יחימוביץ:

 העובדים האלה לא מאורגנים.

ורד ויץ:

זה צריך להיכנס כתנאי; וחוץ מזה לדעתי, ללא הסכמת העובד יכולה להיות גם בעיה מבחינת הסמכות. ככל שאני זוכרת את סעיף הסמכות של בית הדין לעבודה- - 

שלי יחימוביץ:

 בהמשך אנחנו מחריגים את החקיקה הזאת. בסעיף 8 נאמר: "הוראות חוק זה לא יחולו במקום עבודה שחלות לגביו הוראות הסכם קיבוצי המסדירות את זכות העובד למקום ישיבה". כלומר עובדים שמאורגנים ממילא בארגון כמו ההסתדרות, ממילא זה לא חל עליהם.

קריאות:

- - -

שלי יחימוביץ:

 העובדים שאנחנו מדברים עליהם הם עובדי קבלן ועובדי חברות כוח אדם.

היו”ר משה שרוני:

 אנחנו מדברים על עבדים של חברות כוח אדם.

קריאות:


לא בהכרח.

שי סומך:

ההחרגה היא רק במקום שההסכם הקיבוצי הסדיר את מקום הישיבה. אני לא יודע על הסכם קיבוצי כזה.

ג’ודי וסרמן:

 אם נגביל לסוגי ארגוני עובדים שעומדים בקריטריונים שנקבע אותם- -

היו”ר משה שרוני:

נקרא לזה "הארגון היציג".

קריאות:


אי אפשר- - -

קריאה:


אולי "באין ארגון, לפי סעיף קטן 2".

זבולון אורלב:

מדובר כאן על עובדים לא מאורגנים.

ג’ודי וסרמן:

אדוני היושב ראש, אולי להוריד מסעיף 5(3) ארגון עובדים: "ובלבד שעובד הסכים", אבל להתנות את זה באישור של שר התמ"ת לעניין ארגון או ארגון שפועל לפחות מספר שנים מסוים - קריטריונים - -

היו”ר משה שרוני:

 למה באישור שר התמ"ת, למה שההסתדרות לא תיתן את זה?

ג’ודי וסרמן:

הם לא מייצגים אותם.

שלי יחימוביץ:

 לא יהיה לה עניין לייצג עובדת בסופר-פארם.

נאדיה חילו:

אולי ההסתדרות תסכים. אני יודעת שבהסתדרות היה תקדימים, שגם אנשים שלא היו מאורגנים ההסתדרות כן עשתה.

שלי יחימוביץ:

 אנחנו לא יכולים להסתמך על הרצון הטוב שלה.

ורד ויץ:

ההסתדרות יזמה - - -

שלי יחימוביץ:

 אנחנו לא מזלזלים בכבודה של ההסתדרות.

ורד ויץ:

זה בעייתי ככה. היועצת המשפטית אומרת שזה לא פתרון טוב, אבל אולי נדבר על זה בהמשך.

שי סומך:

הנושא מאוד כבד בחשיבותו- -

היו”ר משה שרוני:

 אולי כבד מבחינת ההבנה.

שי סומך:

אנחנו לפני קריאה ראשונה. אדוני יכול להסמיך את היועצת המשפטית או צוות של אנשים לבחון את הנושא יחד עם המציעים ועם משרדי הממשלה. זה נושא שצריך להיבחן. אני מציע שכרגע לא תהיה הכרעה, והנושא ייבחן לקראת הקריאה השנייה והשלישית.

זבולון אורלב:

אנחנו מקבלים את זה.

דבורה אליעזר:

כדי לחזק קצת את העובד אפשר להוסיף גם כאן כמו בחוקים אחרים סעיף של הלנה לעובד המתלונן, ולהעניק לו גם פיצויים מכוח החוק.

זבולון אורלב:

אני מציע לקבל את ההצעה למנות את היועצת המשפטית לדון עם המציעים ועם הגורמים הנוגעים בדבר. בקריאה ראשונה זה יעבור ככה, והמציעים לא נותנים הסכמתם שבקריאה שנייה ושלישית זה יהיה כך.

ואסל טאהא:

למה להגביל את זה לארגון יציג?

שלי יחימוביץ:

 על זה אנחנו מדברים. סיכמנו שנסכם את זה בהמשך.

זבולון אורלב:

אני רוצה התחייבות של הממשלה שאם נגיע למסקנה שצריך להוריד, ובלבד שהעובד יסכים לכך שלא תיטען טענה של נושא חדש.

שי סומך:

מובן מאליו.

מרדכי רון:

בסעיף 4 מתוארת הסמכות הייחודית של בית הדין לעבודה בשיפוט, לפי חוק זה. יעיל יותר ליצור שלב מקדמי לפני הפנייה לבית הדין לעבודה, שבו העובד ייתן תחילה למעביד התראה על הליקוי או על היעדר המקום- -

היו”ר משה שרוני:

 שמענו.

זבולון אורלב:


 מוותרים על ההתראה, מוותרים על ההגנה.

איתי עצמון:

הקראה:

	דין המדינה
	6.
	לענין חוק זה, דין המדינה כדין כל מעסיק אחר.



	ביצוע בתקנות
	7.
	השר ממונה על חוק זה והוא רשאי להתקין תקנות לביצועו.




ג’ודי וסרמן:

לעניין הזה, אולי "תקנות באישור ועדת העבודה ובהתייעצות עם ארגוני העובדים".

שלי יחימוביץ:

בהתייעצות עם ארגון העובדים המייצג את המספר הגדול ביותר של העובדים.

ג’ודי וסרמן:

 רק עם ארגון אחד? זה לא מקובל.

זבולון אורלב:

אני מתנגד לאקסלוסיביות הזאת.

דבורה אליעזר:


"שלדעת השר נוגעים בדבר".

ג’ודי וסרמן:

 בסדר.

שלי יחימוביץ:

"לדעת השר ובאישור ועדת העבודה, הרווחה והבריאות".


איתי עצמון:

הקראה:

	תחולה
	8.
	הוראות חוק זה לא יחולו-

	
	
	(1)
	במקום עבודה שחלות לגביו הוראות סימן ד' לפרק ד' לפקודת הבטיחות בעבודה (נוסח חדש), התש"ל-1970; 

	
	
	(2)
	במקום עבודה שחלות לגביו הוראות הסכם קיבוצי המסדירות את זכות העובד למקום ישיבה.


היו"ר משה שרוני:

מה שחל על מפעלים.

ג’ודי וסרמן:

במפעלים ימשיכו לחול פקודות הבטיחות בעבודה. זה יחול על מקומות העבודה שלא כלולים.

שלי יחימוביץ:

 מלכתחילה רצינו לעשות הרחבה של פקודת הבטיחות.

קריאה:


יש פה שתי נורמות: נורמה אזרחית שיש בה פיצויים, ובנורמה הפלילית אין פיצויים.

ג’ודי וסרמן:

הכוונה של 8 (2) היא שבמקום שיש הסכם קיבוצי לא יחולו הוראות החוק. צריך להוסיף משהו בפסקה הזאת ולומר שככל שההסכם זהה או מיטיב לא יחולו הוראות החוק.

היו”ר משה שרוני:

נכון. אם ההסכם הקיבוצי יהיה יותר טוב זה מה שיקבע.

ג’ודי וסרמן:

ההוראה הזאת בכלל מיותרת לאור סעיף 21 לחוק ההסכמים הקיבוציים שקובע שעל זכויות עובד הקבועות בחוק יכול הסכם קיבוצי להוסיף ולא לגרוע. 

שלי יחימוביץ:

אבל למה לא להוסיף את סעיף 246 של פקודת הבטיחות?

ג’ודי וסרמן:

 אנחנו לא מכירים הסדר אחר שמסדיר את העניין הזה.

שלי יחימוביץ:

 "הוראות פקודה זו באות להוסיף על הוראותיו של כל חוק אחר ולא להחליפם או לגרוע מהם, זולת אם יש הוראה אחרת מפורשת".

ורד ויץ:

ההחרגה שמנסים לעשות בסעיף 8, שונה ממה שמוצע בחוק הזה, ואין בה גם אותם סנקציות. סנקציות פליליות זה טוב כשלעצמו, אבל אין סנקציות עונשיות אחרות שאנחנו מנסים לקבוע כאן. סעיף 246 בחוק פקודת העבודה קובע שהוראות הפקודה באות להוסיף על הוראת כל חוק ולא לגרוע מהן, אלא אם יש הוראה מפורשת. אני מציעה לא לקבוע הוראה מפורשת, אלא למחוק את סעיף 8(1), ואז תחולנה גם הוראות החוק הזה וגם הוראות פקודת הבטיחות. היכן שהן חלות – חלות. יחד עם זאת ניתן יהיה להחיל גם את ההוראות של החוק הזה. זה המצב הטוב והנכון. אין שום סיבה להחריג כי ניצור שני סוגי עובדים ושני סוגי זכויות.

שי סומך:

אי אפשר להחיל שתי נורמות על אותו מקום, זה מבלבל.

היו”ר משה שרוני:

 יש צדק בכל הנושא הזה.

ג’ודי וסרמן:

אנחנו מדברים על שני חוקים עם הוראות שונות גם לעניין האכיפה וגם לעניין החזקות. אנחנו צריכים לקבוע הוראה אופרטיבית, לאו דווקא 8 (1). צריך למצוא את הניסוח הנכון שזה לא יגרע, כלומר שהוראות החוק הזה יוסיפו על מה שקבוע בפקודת הבטיחות בעבודה. מחיקת 8(1)  לא תיתן את המענה.

ורד ויץ:

יכול להיות שלגבי שני הסעיפים הקטנים של סעיף 8 צריך לקבוע הוראה דומה למה שיש בחוק הסכמים קיבוציים בסעיף 23 שילכו אחר ההוראה המיטיבה עם העובד.

שלי יחימוביץ:

ללכת אחר ההוראה המיטיבה זה הדבר ההגיוני ביותר.

שי סומך:

אפשר לבחון שיפור של ההוראות שנמצאות בפקודת הבטיחות בעבודה, אבל זאת בעיה להחיל על מפעלים שתי נורמות שלפעמים חופפות ואולי סותרות. מעבידים צריכים לדעת איך להתנהג וצריך להנחות אותם. צריך לראות מהם יחסי הגומלין בין שתי הוראות שהן חופפות וסותרות. ההצעה למחוק את 8 (1), כמובן, לא פותרת את הבעיה הזאת. שתי נורמות שחלות על אותו מקום עבודה זה מצב לא רצוי ולא בריא.

זבולון אורלב:

יש סתירה?

שי סומך:

יכול להיות שיש חפיפה, ויכול להיות שיש בחלק מהדברים גם סתירה. אני לא יכול להגיד לך מהשרוול, אבל לא יכול להיות שתהיה נורמה חופפת. 

שלי יחימוביץ:

 זאת לא הייתה המטרה מלכתחילה.

זבולון אורלב:

נכון. 

שלי יחימוביץ:

 המטרה הייתה להרחיב.

זבולון אורלב:


 להרחיב למסחר. אבל לא התכוונו לטפל בנושא המפעלים.

חזקיה ישראל:


אנחנו מבקשים להשאיר את זה כפי שזה עם פקודת הבטיחות ולא לשנות את מה שהציעה היועצת המשפטית של ההסתדרות. הכוונה הייתה להחיל את זה ולהשאיר את הנושא של הממונה על בטיחות כפי שהיה. לא יכולות להיות שתי נורמות באותו מקום עבודה.

יובל יעקובי:


אני מצטרף לעניין הזה. פקודת הבטיחות היא עניין של בטיחות, וזה חוק שנוגע לנוחות. אנחנו מתנגדים לערבוב בין שני הדברים, זה יסרבל את חוקי העבודה. 

היו”ר משה שרוני:

 יעלה כסף. בגלל זה?

יובל יעקובי:

זה יסרבל את חוקי העבודה, ויכול להיות שגם יעלה כסף.

ג’ודי וסרמן:

אז ככל שנוגע ל- 8(1), הסעיף נשאר? 

היו"ר משה שרוני:

כן.

ג’ודי וסרמן:

 ב- 8(2) מוסיפים: "ככל שההסכם מיטיב".

זבולון אורלב:

יש לי הצעה לשם החוק: "הזכות לעבודה בישיבה".

שלי יחימוביץ:

 שם הרבה יותר יפה ופיוטי.

זבולון אורלב:


 זה לקריאה ראשונה. אם יהיה רעיון אחר לקריאה שנייה ושלישית- -

שלי יחימוביץ:

 אז צריך לשנות גם בסעיפים הבאים.

ג’ודי וסרמן:

גם בהגדרה הראשונה של ישיבה בעבודה נחליף את זה ל"עבודה בישיבה".

ורד ויץ:


וההגדרה תהיה "ביצוע עבודה בישיבה".

ג’ודי וסרמן:

ברשות הוועדה אני עוד אעבד את הנוסח של ההגדרה הראשונה כי זה לא בדיוק ההגדרה של עבודה בישיבה.

היו”ר משה שרוני:

 הצבעה. מי בעד הכנה לקריאה ראשונה? 

בעד – רוב, נגד - אין, אין נמנעים.

תודה רבה.

הישיבה ננעלה ב- 11:00

